נקאי אילתי

נַקַּאי אֵילָתִי (שם מדעי: Labroides dimidiatus) הוא מין של דג ימי ממשפחת השפתוניים המצוי בשוניות אלמוגים טרופיות שונות. דג זה הוא אחד הידועים והנחקרים מבין דגי הנקאי השונים שהתפתחו בסביבות ימיות שונות. הנקאי נוהג להעניק לדגי שונית שירותי ניקוי שיניים ועור מת, וכן הסרת טפילים, כולל לדגים טורפים הגדולים ממנו בהרבה. זהו דג קטן מאוד, באורך 10–14 ס"מ בממוצע, והוא בעל גוף לבן, פס עבה שחור אנכי העובר לאורך כל הגוף מקצה השפתיים, דרך העיניים ועד לזנב השחור כולו. סמוך לסנפיר הזנב ישנו עוד פס שחור אנכי העובר עד לזנב. הסנפירים הגביים והתחתיים וצדי הזנב כחולים-בהירים. הראש קטן עם שפתיים משורבבות. דג זה שוחה במי האלמוגים בתחנות ניקוי (אנ') מיוחדות בין האלמוגים, שאליהן נאספות חיות שונית רבות ושונות. הדג מסתחרר במים בריקוד ומתהפך במים כדי למשוך פונדקאים. הדג יכול להיכנס אל פתחי הפה והזימים של הדגים שמגיעים אליו ולאכול טפילים וחיידקים או עור מת מגופם. בתמורה הוא מקבל מזון וגם נשמר מטורפים כשהוא יכול להתחבא בפיותיהם של דגים טורפים גדולים. לדג זה יש מתחזה תוקפני יותר: חקיין נקאי, ממשפחת הקרנוניים. דג זה דומה לנקאי האמיתי, ומושך אליו דגים וכשהם פותחים את הפה הוא נוגס בבשרם ולא רק מרחיק מהם טפילים. התנהגות דומה מפגין דג נוסף משפחת הקרנוניים בשם מַטְעֶה כְּחֹל-קַוִּים (Plagiotremus rhinorhynchos). תצפיות ומחקרים מדעיים רבים נערכו על דגי נקאי, אשר חשפו מורכבות רבה ביחסים בינם לבין "לקוחותיהם", המזכירה תופעות מוכרות מכלכלת השוק החופשי. חוקרים מעריכים כי האינטראקציות האופייניות לתחנות ניקוי מעידות על יכולות קוגניטיביות מפותחות גם מצד ה"לקוחות" וגם מצד "ספקי השירות". כך למשל, "לקוחות" יכולים להזמין ניקוי באמצעות מחווה גופנית אופיינית או פשוט באמצעות הישארות ללא תנועה ליד תחנת הניקוי; והם יכולים אפילו להסתדר בתורים בהמתנה לשירות. בנוסף, "לקוחות" יימנעו מלהגיע לתחנת ניקוי בה חזו ב"שירות גרוע" – נקאי שאכל עור חי (ולא רק עור מת וטפילים) וגרם תגובת כאב ללקוח. נראה גם שהנקאים מודעים לכך – וחשוב להם לשמור על המוניטין הטוב של תחנת הניקוי שלהם – שכן נמצא כי הם עושים עבודה זהירה יותר כשיש להם יותר לקוחות ממתינים שצופים בהם. נקאים עובדים לעיתים בצמדים של זכר ונקבה, וכשהנקבה הקטנה יותר מכעיסה לקוח בנשיכת-יתר, הזכר רודף אחריה ו"מעניש" אותה במופגן על הפגיעה במוניטין של העסק המשותף. מחקר שפורסם ב-2019 אף מצא שדגי נקאי מסוגלים לזהות את עצמם במראה, יכולת שנחשבת כמעידה על מודעות עצמית, וזוהתה עד כה רק בקרב מינים מעטים של יונקים ועופות שנחשבים כאינטליגנטיים במיוחד. נקאי מנקה ניבן נקאים מנקים דג קיסרי נקאי מנקה בתרן מנקה אצבע אנושית מדיה וקבצים בנושא נקאי אילתי בוויקישיתוף נקאי אילתי, באתר ITIS (באנגלית) נקאי אילתי, באתר NCBI (באנגלית) נקאי אילתי, באתר Animal Diversity Web (באנגלית) נקאי אילתי, בבסיס הנתונים ARKive (באנגלית) נקאי אילתי, באתר FishBase (באנגלית) נקאי אילתי, באתר GBIF (באנגלית) נקאי אילתי באתר הרשימה האדומה של IUCN מילון בעלי חיים: דגי הגרם (תשע"ב), 2012, באתר האקדמיה ללשון העברית Redouan Bshary, Daniel Schäffer, Choosy reef fish select cleaner fish that provide high-quality service, Animal Behaviour 63, 2002-03, עמ' 557–564 doi: 10.1006/anbe.2001.1923 Redouan Bshary, Alexandra S. Grutter, Image scoring and cooperation in a cleaner fish mutualism, Nature 441, 2006-06, עמ' 975–978 doi: 10.1038/nature04755 Nichola J. Raihani, Alexandra S. Grutter, Redouan Bshary, Punishers Benefit From Third-Party Punishment in Fish: Fig. 1, Science 327, 2010-01-07, עמ' 171–171 doi: 10.1126/science.1183068 Masanori Kohda, Takashi Hotta, Tomohiro Takeyama, Satoshi Awata, Hirokazu Tanaka, Cleaner wrasse pass the mark test. What are the implications for consciousness and self-awareness testing in animals?, dx.doi.org, ‏2018-08-21